b'\n_START_ARTICLE_\nZden\xc4\x9bk Fierlinger\n_START_PARAGRAPH_\nZden\xc4\x9bk Fierlinger (11. kes\xc3\xa4kuuta 1891 Olomouc \xe2\x80\x93 2. toukokuuta 1976 Praha) oli t\xc5\xa1ekkil\xc3\xa4inen sosiaalidemokraattinen poliitikko, joka toimi T\xc5\xa1ekkoslovakian p\xc3\xa4\xc3\xa4ministerin\xc3\xa4 toisen maailmansodan j\xc3\xa4lkeen vuosina 1945\xe2\x80\x931946. H\xc3\xa4n edusti T\xc5\xa1ekkoslovakian sosiaalidemokraattisen puolueen vasemmistosiipe\xc3\xa4 ja tuki puolueensa sulauttamista kommunistiseen puolueeseen vuonna 1948._NEWLINE_Fierlinger ty\xc3\xb6skenteli 1920-luvulta alkaen diplomaattina ja toimi T\xc5\xa1ekkoslovakian edustajana Haagissa, Bukarestissa, Washingtonissa, Genevess\xc3\xa4 ja Wieniss\xc3\xa4 sek\xc3\xa4 vuosina 1937\xe2\x80\x931945 Neuvostoliitossa. Sosiaalidemokraatteihin h\xc3\xa4n oli liittynyt vuonna 1924. Hieman ennen toisen maailmansodan p\xc3\xa4\xc3\xa4ttymist\xc3\xa4 Fierlinger tuli T\xc5\xa1ekkoslovakian pakolaishallituksen p\xc3\xa4\xc3\xa4ministeriksi ja h\xc3\xa4n jatkoi sodan p\xc3\xa4\xc3\xa4tytty\xc3\xa4 maan hallituksen johdossa vuoden 1946 vaaleihin saakka. Vuosina 1946\xe2\x80\x931948 h\xc3\xa4n toimi sosiaalidemokraattisen puolueen puheenjohtajana ja kannatti l\xc3\xa4heisi\xc3\xa4 puoluesuhteita kommunisteihin, joista oli tullut johtava hallituspuolue._NEWLINE_Kommunistien kaapattua vallan helmikuussa 1948 Fierlinger tuki sosiaalidemokraattisen ja kommunistisen puolueen yhdist\xc3\xa4mist\xc3\xa4, mik\xc3\xa4 toteutui viel\xc3\xa4 saman vuoden aikana. H\xc3\xa4nest\xc3\xa4 tuli uuden kommunistisen puolueen keskuskomitean j\xc3\xa4sen, miss\xc3\xa4 h\xc3\xa4n jatkoi vuoteen 1966 asti. Fierlinger toimi 1948\xe2\x80\x931953 T\xc5\xa1ekkoslovakian varap\xc3\xa4\xc3\xa4ministerin\xc3\xa4 ja 1953\xe2\x80\x931964 kansalliskokouksen puhemiehen\xc3\xa4.'